Document ID: 32011D0259

KOMISIJAS LĒMUMS
(2011. gada 27. aprīlis)
par Tunisijas atzīšanu attiecībā uz jūrnieku izglītību, mācībām un sertificēšanu, lai atzītu jūrnieku kompetences sertifikātus
(izziņots ar dokumenta numuru C(2011) 2754)
(Dokuments attiecas uz EEZ)
(2011/259/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 19. novembra Direktīvu 2008/106/EK par jūrnieku minimālo sagatavotības līmeni (1) un jo īpaši tās 19. panta 3. punktu,
ņemot vērā Francijas iestāžu 2006. gada 9. marta vēstuli, kurā pieprasa Tunisijas atzīšanu, lai atzītu šīs valsts izsniegtos kompetences sertifikātus,
tā kā:
(1)
Dalībvalstis var nolemt atzīt jūrnieku kompetences sertifikātus, ko izsniegušas trešās valstis, ar nosacījumu, ka Komisija ir atzinusi, ka attiecīgā trešā valsts atbilst prasībām, kas noteiktas 1978. gada Starptautiskajā konvencijā par jūrnieku sagatavošanas, sertificēšanas un sardzes pildīšanas standartiem, kurā izdarīti grozījumi (STCW konvencija) (2).
(2)
Pēc Francijas iestāžu pieprasījuma Komisija novērtēja Tunisijas jūrniecības izglītības, apmācības un sertifikācijas sistēmas, lai pārbaudītu, vai šī valsts ievēro STCW konvencijas prasības un vai ir veikti attiecīgi pasākumi, lai novērstu krāpšanu saistībā ar sertifikātiem. Minētā novērtējuma pamatā bija apstākļu noskaidrošanas pārbaude, ko 2007. gada aprīlī veica Eiropas Jūras drošības aģentūras eksperti.
(3)
Komisija nosūtīja dalībvalstīm ziņojumu ar atbilstības novērtējuma rezultātiem.
(4)
Pēc tam Komisija 2009. gada 28. janvārī vēstulē pieprasīja Tunisijas iestādēm sniegt pierādījumus, ka novērtējumā konstatētie trūkumi ir novērsti.
(5)
Tunisijas iestādes 2009. gada 25. novembra vēstulē sniedza pieprasīto informāciju un pierādījumus par atbilstošu un pietiekami koriģējošu pasākumu īstenošanu, lai novērstu nepilnības, kas konstatētas atbilstības novērtēšanas laikā.
(6)
Atbilstības novērtējuma rezultāti un Tunisijas iestāžu sniegtās informācijas novērtējums liecina, ka Tunisija atbilst attiecīgajām STCW konvencijas prasībām, jo šī valsts ir veikusi attiecīgus pasākumus, lai novērstu krāpšanu saistībā ar sertifikātiem, un tāpēc Savienībai tā jāatzīst.
(7)
Šajā lēmumā paredzētie pasākumi ir saskaņā ar Kuģošanas drošības un kuģu izraisītā piesārņojuma novēršanas komitejas atzinumu,
IR PIEŅĒMUSI ŠO LĒMUMU.
1. pants
Tunisija tiek atzīta attiecībā uz jūrnieku izglītību, mācībām un sertificēšanu, lai atzītu šīs valsts izsniegtos jūrnieku kompetences sertifikātus.
2. pants
Šis lēmums ir adresēts dalībvalstīm.
Briselē, 2011. gada 27. aprīlī

Labels: 12
8
18
9